
PASVALIO APYLINKIŲ SENIŪNIJOS KVALIFIKUOTO DARBININKO PAREIGYBĖS APRAŠYMAS

I SKYRIUS
PAREIGYBĖ

1. Pasvalio apylinkių seniūnijos (toliau – Seniūnija) kvalifikuoto darbininko (7119) (toliau – darbuotojas) pagal pareigybių grupę yra kvalifikuotas darbuotojas. 
2. Pareigybės lygis – C.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI 

3. Darbuotojas, einantis šias pareigas, turi atitikti šiuos specialius reikalavimus:
3.1. turėti ne žemesnį kaip vidurinį išsilavinimą ir (ar) įgytą profesinę kvalifikaciją;
3.2. turėti vairuotojo pažymėjimą, patvirtinantį ir suteikiantį teisę vairuoti B kategorijos kelių transporto priemonę; 
3.3. privalo žinoti ir išmanyti priskirtų mechanizmų ir prietaisų paskirtį, sandarą, išdėstymą, gedimo požymius ir priežastis, jam priskirto inventoriaus, įrankių ir mechanizmų technines charakteristikas, gamybinės ir sanitarijos higienos pagrindus, išmanyti statinių ir įrengimų statybos darbus.

III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas vykdo šias funkcijas:
4.1. atlieka Seniūnijos pastatų kasdieninę priežiūrą ir einamąjį remontą;
4.2 atlieka Seniūnijos statinių ir įrengimų statybos, priežiūros, remonto darbus, gelžbetonio karkasų ir statinių statybos darbus, pastatų ir statinių bei jų atskirų dalių ardymo ir griovimo darbus,  armavimo ir betonavimo darbus, pagrindo ir mišinio betonavimui paruošimą, tankinimą ir lyginimą, betoninių paviršių remonto, tinkavimo ir lyginimo darbus, metalinių konstrukcijų ir tvorų įrengimo darbus, medinių statinių ir jungčių pjovimą, formavimą, surinkimą ir priežiūrą; 
4.3. atlieka remonto paruošiamuosius darbus ir smulkius remonto darbus: sienų ir lubų paviršių valymą, gruntavimą, tinkavimą, dažymą ar dengimą panašiomis medžiagomis, lakavimą, panaudotų plytų valymą, įvairių kliūčių šalinimą pagal nurodymą, plytų bei skiedinio nešiojimą, statybinių atliekų išnešimą, grindų plotų ruošimą parketo, plytelių ir kitų dangų klojimui, betonavimą, mūrijimą;
4.4. prižiūri Seniūnijos pastatus ir juose esančius baldus, remontuoja juos, atlieka kabinetų įrangos montavimo, perkėlimo darbus;
4.5. užtikrina taupų medžiagų ir žaliavų naudojimą, tausoja darbo įrankius, po remonto darbų sutvarko darbo vietą, nuvalo įrankius, juos sutepa ir pristato į nustatytą sandėliavimo vietą;
4.6. sezono laikotarpiu valo (nukasa) sniegą, šluoja, renka šiukšles, grėbia lapus, krauna atliekas, šiukšles į transporto priemones, konteinerius; 
4.7. motoriniais prietaisais geni, pjauna medžius, krūmus ir kitus želdinius, esančius Seniūnijos teritorijoje, Seniūnijos reikmėms motoriniu pjūklu pjauna ir ruošia malkas miške, Seniūnijos teritorijos viešosiose erdvėse; pjauna žolę motorine žoliapjove;
4.8. tvarko Seniūnijos teritorijoje esančias kapines, skverus, želdynus, gatves, kelius, pakeles, šaligatvius;
4.9. vykdo kitus nenuolatinio pobūdžio su Seniūnijos veikla susijusius pavedimus.

IV SKYRIUS
DARBUOTOJO ATSAKOMYBĖ IR ATSKAITOMYBĖ

5. Darbuotojas yra tiesiogiai pavaldus ir atskaitingas Seniūnijos seniūnui.
6. Už pavestų uždavinių ir funkcijų netinkamą vykdymą darbuotojas atsako Lietuvos Respublikos įstatymų ir kitų teisės aktų nustatyta tvarka.
7. Darbuotojas atlygina savo darbo pareigų pažeidimu dėl jo kaltės darbdaviui padarytą turtinę ir neturtinę žalą Darbo kodekso nustatyta tvarka.

_______________________________________


Susipažinau, sutinku ir vykdysiu:
Darbuotojas:			_________________________
			                     	  (parašas)	
			____________________________    	                   
			                   (vardas, pavardė)
			___________________________
			                   	  (data)




